
4.pielikums
Informatīvajam ziņojumam 
“Par iekšējā audita darbību ministrijās un iestādēs 2025.gadā
 un iekšējā audita attīstības virzieniem 2026. gada pirmajā pusgadā”
[bookmark: Pielikums4]
ELEKTRONISKO IEPIRKUMU SISTĒMAS E-PASŪTĪJUMU APAKŠSISTĒMAS DARBĪBAS IEKŠĒJAIS AUDITS

1. IEVADS
Starpresoru iekšējais audits "Elektronisko iepirkumu sistēmas e-pasūtījumu apakšsistēmas darbība" tika veikts saskaņā ar Ministru kabineta noteikto kopējo valsts pārvaldē auditējamo prioritāti par starpresoru auditu īstenošanu. Audita mērķis bija izvērtēt Elektronisko iepirkumu sistēmas (EIS) e-pasūtījumu apakšsistēmas darbību, novērtējot tās ekonomisko izdevīgumu, sistēmas darbības efektivitāti un attīstības iespējas, kā arī identificēt pilnveidojumus, kas sniegtu lielāku pievienoto vērtību valsts un pašvaldību iestādēm iepirkumu nodrošināšanā.
Auditu īstenoja Viedās administrācijas un reģionālās attīstības ministrijas (VARAM) un Valsts ieņēmumu dienesta (VID) iekšējo auditoru kopīga komanda, apvienojot pieredzi publisko iepirkumu, informācijas sistēmu pārvaldības un iekšējās kontroles izvērtēšanā. Starpresoru sadarbība nodrošināja daudzpusīgu skatījumu uz EIS e-pasūtījumu apakšsistēmas darbību, izvērtējot gan sistēmas sniegto pievienoto vērtību lietotājiem, gan tās ekonomisko efektivitāti, attīstības iespējas un pārvaldības kvalitāti.
 Iekšējā audita ietvaros analizēta Elektronisko iepirkumu sistēmas e-pasūtījumu apakšsistēmas darbība, tostarp tās pievienotā vērtība, ekonomiskā efektivitāte, lietotāju pieredze, attīstības iespējas un Valsts digitālās attīstības aģentūras (VDAA) iekšējās kontroles sistēmas efektivitāte apakšsistēmas darbības nodrošināšanā. Audits galvenokārt aptvēra periodu no 2023. gada 1. janvāra līdz 2025. gada 31. jūlijam, atsevišķos jautājumos izmantojot arī vēlāk iegūto informāciju un datus.
Izvērtējums balstīts uz dokumentu un datu analīzi, intervijām ar atbildīgajām amatpersonām, EIS e-pasūtījumu apakšsistēmas lietotāju aptauju, darījumu un cenu salīdzinošo analīzi, kā arī labās prakses izpēti. Audita ietvaros analizēta 17 VDAA pārziņā esošo e-katalogu darbība, aptverot e-pasūtījumus vairāk nekā 417 miljonu eiro vērtībā.
Audita laikā izvērtēta EIS e-pasūtījumu apakšsistēmas darbība, identificējot tās stiprās puses, pilnveidojamās jomas un turpmākās attīstības iespējas. Izstrādātie pilnveides virzieni ir vērsti uz sistēmas lietojamības un efektivitātes paaugstināšanu, preču un pakalpojumu pieejamības pilnveidošanu, kvalitātes uzraudzības stiprināšanu un datos balstītas pārvaldības attīstību, sekmējot efektīvāku publisko iepirkumu organizēšanu un publisko līdzekļu racionālu izmantošanu.

2. GALVENIE AUDITA SECINĀJUMI
Audita rezultātā konstatēts, ka EIS e-pasūtījumu apakšsistēma kopumā sasniedz tās izveides mērķi – mazina administratīvo slogu, nodrošina centralizētu iepirkumu veikšanu un daudzos gadījumos ļauj iegādāties preces un pakalpojumus par konkurētspējīgām cenām. Vienlaikus audits identificēja vairākas pilnveidojamas jomas, kas saistītas ar sistēmas lietojamību, datu analītiku, attīstības plānošanu un turpmāko pārvaldību.
1.tabula. 
Audita galvenie secinājumi

	SISTĒMAS PIEVIENOTĀ VĒRTĪBA

	EIS e-pasūtījumu apakšsistēma nodrošina centralizētu iepirkumu veikšanu, samazina administratīvo slogu un veicina konkurenci starp piegādātājiem, nodrošinot efektīvāku publisko iepirkumu procesu.

	EKONOMISKĀ EFEKTIVITĀTE

	Audita rezultāti apliecina, ka EIS e-pasūtījumu apakšsistēma daudzos gadījumos nodrošina konkurētspējīgas cenas. Audita izlasē 86 % pārbaudīto gadījumu cenas EIS bija vidēji par 26 % zemākas nekā lētākā salīdzināmā cena Latvijas tirgū. Pārbaudītajās 35 preču pozīcijās aprēķinātais potenciālais ietaupījums 2025. gadā sasniedza 977 216,30 euro, ieskaitot pievienotās vērtības nodokli. Vienlaikus atsevišķos gadījumos augstāku cenu pamatoja papildu kvalitātes, garantijas, piegādes un apkalpošanas nosacījumi.

	LIETOTĀJU PIEREDZE

	Pasūtītāji kopumā atbalsta EIS e-pasūtījumu apakšsistēmas izmantošanu un atzīst tās nozīmi administratīvo un finanšu resursu taupīšanā. Vienlaikus aptaujā identificētas lietojamības problēmas, tostarp nepietiekama sistēmas pārskatāmība, sarežģīta preču meklēšana un pasūtījumu noformēšana, nepietiekams preču un pakalpojumu klāsts, kā arī atsevišķi kvalitātes nodrošināšanas trūkumi. Daļa problēmu saistāma arī ar nepietiekamu lietotāju izpratni par sistēmas funkcionalitāti un ierobežojumiem.

	SISTĒMAS ATTĪSTĪBA

	Sistēmas potenciāls nav pilnībā izmantots. Nepieciešama mērķtiecīga e-katalogu attīstība, datu analītikas pilnveidošana, kvalitātes kontroles stiprināšana un lietotāju apmācību pilnveide.

	TURPMĀKĀ ATTĪSTĪBA UN PĀRVALDĪBA

	Audita pārbaudes tika pabeigtas pirms EIS e-pasūtījumu apakšsistēmas uzturēšanas un attīstības funkcijas nodošanas Finanšu ministrijas resoram. Līdz ar to turpmākā sistēmas attīstības plānošana un ar to saistīto lēmumu pieņemšana ir Finanšu ministrijas resora kompetencē. Tā kā audita tvērums neaptvēra visus jautājumus, kas nepieciešami stratēģisku lēmumu pieņemšanai par sistēmas turpmāko attīstību, Finanšu ministrijai ierosināts apsvērt papildu izvērtējumu veikšanu, tostarp par:
1) EIS e-pasūtījumu apakšsistēmas salīdzinājumu ar alternatīviem iepirkumu risinājumiem, tai skaitā dinamiskajām iepirkumu sistēmām; 
2) e-katalogu izveides un uzturēšanas lietderību, kā arī nepieciešamo cilvēkresursu apjomu; 
3) sistēmas tehniskās uzturēšanas un programmatūras pakalpojumu izmaksu salīdzinājumu ar tirgus izmaksām; 
4) pieprasītākajām preču un pakalpojumu grupām un iespējām paplašināt e-katalogu izmantošanu; 
5) juridiskajiem priekšnosacījumiem centralizēto iepirkumu plašākai iekļaušanai EIS e-pasūtījumu vidē; 
6) citu valstu pieredzi centralizēto iepirkumu finansēšanas modeļu piemērošanā; 
7) EIS e-pasūtījumu apakšsistēmas turpmākās attīstības izmaksu un ieguvumu izvērtējumu; 
8) preču kvalitātes problēmu cēloņiem un nepieciešamajiem kvalitātes uzraudzības pilnveidojumiem.



3. DETALIZĒTIE AUDITA REZULTĀTI

Šajā punktā apkopoti audita būtiskākie novērojumi par EIS e-pasūtījumu apakšsistēmas darbību un attīstības iespējām. Vispirms sniegts publisko institūciju iepirkumu un EIS e-pasūtījumu apakšsistēmas vispārīgs raksturojums, pēc tam izvērtēta sistēmas darbība, ekonomiskā efektivitāte un pievienotā vērtība, kā arī identificēti būtiskākie trūkumi un pilnveides virzieni sistēmas turpmākai attīstībai.

3.1. Publisko institūciju iepirkumu un EIS e-pasūtījumu apakšsistēmas vispārīgs raksturojums
Būtiskākie novērojumi apkopoti 2. tabulā.
2.tabula. 
EIS e-pasūtījumu apakšsistēmas vispārīgs raksturojums

	Aspekts
	Būtiskākie novērojumi
	Identificētie pilnveides virzieni

	Normatīvais regulējums un pārvaldība
	Latvijā ir izveidota normatīvā bāze centralizēto iepirkumu veikšanai EIS e-pasūtījumu apakšsistēmā. 
Normatīvie akti nosaka gadījumus, kad sistēmas izmantošana publiskajām institūcijām ir obligāta, kā arī nosaka atbildīgo institūciju kompetenci sistēmas pārvaldībā. 
Atbilstoši Ministru kabineta konceptuālajam lēmumam no 2026. gada 1. janvāra EIS un tās apakšsistēmu attīstības un uzturēšanas funkcijas pārņem Iepirkumu uzraudzības birojs, savukārt VDAA turpina nodrošināt sistēmas tehnisko infrastruktūru un saglabā centralizētās iepirkumu institūcijas funkcijas tai noteiktajām preču un pakalpojumu grupām.
	Ņemot vērā EIS e-pasūtījumu apakšsistēmas uzturēšanas un attīstības funkciju nodošanu Finanšu ministrijas resoram, turpmākajā sistēmas attīstības plānošanā izvērtēt papildu analīžu nepieciešamību par sistēmas attīstības alternatīvām, e-katalogu lietderību, izmaksu un ieguvumu attiecību, pieprasītāko preču un pakalpojumu grupām, finansēšanas modeli un kvalitātes uzraudzības pilnveidošanu.

	Sistēmas pievienotā vērtība
	EIS nodrošina centralizētu standartizētu preču un pakalpojumu iegādi, samazinot nepieciešamību katram pasūtītājam atsevišķi organizēt iepirkuma procedūras, tādējādi mazinot administratīvo slogu un veicinot efektīvāku publisko resursu izmantošanu. 
	Veicināt EIS e-pasūtījumu apakšsistēmas plašāku izmantošanu un centralizēto iepirkumu īpatsvara palielināšanu, paplašinot pieejamo preču un pakalpojumu klāstu un nodrošinot sistēmas sniegtās pievienotās vērtības pilnvērtīgāku izmantošanu.

	E-katalogu veidošanas principi un pilnveidošana
	E-katalogu saturs tiek veidots, balstoties uz normatīvajos aktos noteiktajām preču un pakalpojumu grupām, pasūtītāju vajadzībām, tirgus izpēti, piegādātāju priekšlikumiem un preču un pakalpojumu standartizācijas iespējām. Pirms katalogu atjaunošanas tiek analizēta to faktiskā izmantošana un aktualizētas tehniskās specifikācijas. Vienlaikus konstatēts, ka e-katalogu papildināšana lielā mērā balstās uz pasūtītāju pieprasījumu, tomēr praksē daļa ierosināto preču un pakalpojumu vēlāk netiek izmantoti. Esošais vispārīgo vienošanos modelis neļauj kataloga darbības laikā operatīvi iekļaut jaunus vai inovatīvus produktus.
	· Pilnveidot e-katalogu plānošanu un uzturēšanu, lielāku uzmanību pievēršot faktiskā pieprasījuma analīzei un katalogu lietderībai.
· Izvērtēt minimālā pieprasījuma sliekšņa pārskatīšanu jaunu preču un pakalpojumu iekļaušanai e-katalogos, nosakot augstākas prasības pieprasījuma pamatotībai.
· Meklēt risinājumus operatīvākai inovatīvu preču un pakalpojumu pieejamībai EIS e-katalogos.



3.2. EIS e-pasūtījumu apakšsistēmas darbības novērtējums, ekonomiskie ieguvumi un attīstības iespējas
Būtiskākie novērojumi apkopoti 3. tabulā.
3.tabula. 
EIS e-pasūtījumu apakšsistēmas darbības novērtējums un identificētie pilnveides virzieni

	Aspekts
	Būtiskākie novērojumi
	Identificētie pilnveides virzieni

	EIS e-pasūtījumu sistēmas darbība
	EIS e-pasūtījumu sistēmā e-katalogu saturs tiek veidots, izvērtējot pasūtītāju vajadzības, tirgus piedāvājumu, piegādātāju priekšlikumus un preču vai pakalpojumu standartizācijas iespējas.
	Turpināt pilnveidot pasūtītāju vajadzību apzināšanas procesu, nodrošinot plašāku lietotāju iesaisti un sistemātisku datu izmantošanu e-katalogu satura plānošanā.

	E-katalogu pārvaldība un attīstība
	Audita laikā konstatēts, ka normatīvajā regulējumā nav noteikta vienota kārtība jaunu centralizēto iepirkumu institūciju vai jaunu preču un pakalpojumu grupu pievienošanai EIS e-pasūtījumu apakšsistēmai. Tāpat sistēmā nav izveidota funkcionalitāte, kas citām centralizēto iepirkumu institūcijām ļautu patstāvīgi izveidot un administrēt savus e-katalogus. 
	· Noteikt vienotu kārtību jaunu preču un pakalpojumu grupu un citu centralizēto iepirkumu institūciju e-katalogu pievienošanai EIS e-pasūtījumu apakšsistēmā.
· Izvērtēt iespēju pilnveidot sistēmas funkcionalitāti, lai centralizēto iepirkumu institūcijas varētu patstāvīgāk izveidot un pārvaldīt savā atbildībā esošos e-katalogus.
· Veidot operatīvāku ziņošanas sistēmu par nepieciešamām precēm un pakalpojumiem, (tai skatā tematiskās aptaujas par jau konstatētiem aspektiem), kas veicinātu attīstības iespējas atbilstoši pieprasījumam.

	IKT e-katalogu lietderība un aktualizēšana
	Audita laikā konstatētas būtiskas atšķirības IKT e-katalogu izmantošanā. 
Standarta programmatūras katalogā 2024. gadā veikti 2436 pasūtījumi, kuru izpildē iesaistīts 71 piegādātājs, savukārt apmācību katalogā veikti tikai 35 pasūtījumi, kurus izpildīja četri piegādātāji. Zemā pieprasījuma dēļ VDAA nolēma neturpināt katalogu "Datoru konfigurēšanas pakalpojumi un konsultācijas" un "Apmācības kursi", bet servertehnikas pakalpojumu katalogu aizstāt ar jaunu risinājumu, kas vairāk atbilst aktuālajām pasūtītāju vajadzībām. 

No 863 iestādēm, kas 2024. gadā izmantoja VDAA e-katalogus, 211 iestādes (24,45 %) vismaz vienā katalogā pārsniedza Eiropas Savienības iepirkumu procedūras līgumcenas robežvērtību, apliecinot centralizēto IKT iepirkumu būtisko nozīmi publiskajā pārvaldē.
Vienlaikus atsevišķos IKT e-katalogos konstatēts zemāks konkurences līmenis, kas galvenokārt saistīts ar programmatūras piegādātāju specializāciju un izņēmuma tiesībām. Ilgtermiņā konkurences veicināšana, ciktāl to pieļauj tirgus un normatīvais regulējums, var sekmēt plašāku piedāvājumu, kvalitātes uzlabošanos un ekonomisko ieguvumu pasūtītājiem.
	· Regulāri izvērtēt katra e-kataloga lietderību, ņemot vērā pasūtījumu apjomu, lietotāju aktivitāti un uzturēšanai nepieciešamos resursus.
· IKT jomas katalogu attīstībā prioritāri saglabāt un pilnveidot katalogus ar būtisku finanšu apjomu un plašu izmantošanu, vienlaikus pārskatot katalogus ar ilgstoši zemu pieprasījumu.
· Lietotāju atbalstu un apmācības pielāgot konkrēto e-katalogu specifikai un mērķauditorijai.
· Turpināt izvērtēt iespējas palielināt konkurenci tajos IKT e-katalogos, kuros to pieļauj tirgus situācija, veicinot plašāku piegādātāju iesaisti, preču un pakalpojumu klāstu un ekonomiski izdevīgāku piedāvājumu.

	Ekonomiskā efektivitāte un konkurētspēja
	Audita laikā veiktā cenu salīdzināšana apliecina, ka 86 % salīdzināto preču EIS cenas bija zemākas nekā zemākā publiski pieejamā tirgus cena, savukārt 14 % gadījumu augstāka cena bija pamatota ar papildu kvalitātes prasībām, garantiju, piegādi, uzstādīšanu un citiem pakalpojumiem. 

Auditā analizētajās 35 preču pozīcijās potenciālais finanšu ietaupījums sasniedza 977 tūkst. euro. 

Vienlaikus lietotāju aptaujā vairāk nekā 90 % respondentu norādīja, ka būtu nepieciešams plašāks preču un pakalpojumu piedāvājums un lielākas izvēles iespējas dažādos kvalitātes līmeņos.
	· Paplašināt e-katalogu preču un pakalpojumu klāstu un pilnveidot kvalitātes līmeņu diferenciāciju atbilstoši lietotāju vajadzībām.
· Pilnveidot e-katalogu aktualizēšanas pieeju, nodrošinot regulāru pieprasījuma analīzi, lietotāju vajadzību izvērtēšanu un savlaicīgu preču un pakalpojumu klāsta pārskatīšanu.
· Turpināt sistemātiski analizēt EIS ekonomiskos ieguvumus un cenu konkurētspēju, izmantojot uz datiem balstītus salīdzinājumus ar tirgus piedāvājumu.

	Administratīvais ieguvums
	Audits apliecina, ka EIS e-pasūtījumu apakšsistēma būtiski samazina administratīvo slogu. Vienkārša pasūtījuma veikšana aizņem līdz 30 minūtēm, sarežģītāks e-pasūtījums – vidēji 9 stundas, savukārt līdzvērtīga iepirkuma organizēšana ārpus EIS prasa vidēji 61 stundu. 

Lietotāji kopumā pozitīvi vērtē sistēmu un atzīst tās sniegtos ieguvumus iepirkumu procesa vienkāršošanā un paātrināšanā.
	Turpināt pilnveidot sistēmas lietojamību un nodrošināt regulāru lietotāju pieredzes izvērtēšanu, attīstot lietotājiem draudzīgākus risinājumus.




3.3. EIS e-pasūtījumu apakšsistēmas trūkumi un attīstības iespējas
Būtiskākie novērojumi apkopoti 4. tabulā.
4.tabula. 
EIS e-pasūtījumu apakšsistēmas trūkumi un attīstības iespējas

	Aspekts
	Būtiskākie novērojumi
	Identificētie pilnveides virzieni

	Sistēmas piemērotība un plašāka izmantošana
	· EIS e-pasūtījumu apakšsistēma kopumā ir piemērota dažāda rakstura centralizēto iepirkumu administrēšanai neatkarīgi no tā, kura institūcija ir organizējusi attiecīgo iepirkumu. 
· Pasūtītāji sistēmu kopumā ir apguvuši un atbalsta tās turpmāku attīstību. 
· Vienlaikus sistēmas turpmākajā attīstībā nepieciešams paplašināt un dažādot esošo e-katalogu preču un pakalpojumu klāstu, kā arī izvērtēt jaunu centralizēto iepirkumu un preču un pakalpojumu grupu iekļaušanu EIS e-katalogos, tostarp jomās, kuras pašlaik normatīvajā regulējumā nav tieši paredzētas.
	· Apzināt pasūtītāju faktiskās vajadzības un izvērtēt jaunu preču un pakalpojumu grupu iekļaušanu e-katalogos.
· Pilnveidot normatīvo vidi, lai EIS varētu iekļaut arī citu institūciju centralizēti veikto iepirkumu katalogus un paplašināt to pieejamību plašākam pasūtītāju lokam.
· Sistēmas attīstības lēmumus balstīt papildu pieprasījuma, tehnisko, juridisko un izmaksu–ieguvumu izvērtējumā.

	Preču un pakalpojumu kvalitātes uzraudzība
	Lietotāju aptauja liecina par pasūtītāju bažām saistībā ar preču un piegāžu kvalitāti, tomēr VDAA saņemto sūdzību un reģistrēto pārkāpumu skaits ir salīdzinoši neliels. 

No aptuveni 187 tūkst. piegāžu 58 % gadījumu kvalitātes apstiprinājumu sistēmā veica automātiski, nevis pats lietotājs. 
Tas rada risku, ka VDAA nesaņem pilnīgu informāciju par piegāžu un kvalitātes trūkumiem un līdz ar to nevar pilnvērtīgi izmantot tai pieejamos piegādātāju uzraudzības mehānismus.
	· Mācībās un lietotāju atbalsta materiālos pastiprināti skaidrot ziņošanas kārtību par nekvalitatīvām vai neatbilstošām piegādēm.
· Pilnveidot kvalitātes apstiprināšanas funkcionalitāti (piemēram, integrēta e-rēķinu funkcionalitāte), lai piegādes kvalitāte tiktu apstiprināta ar pasūtītāja aktīvu rīcību, nevis tikai automātiski pēc noteikta termiņa.
· Ja ir pieejams finansējums, izvērtēt atsauksmju un novērtējumu sistēmas ieviešanu par precēm, piegādēm un piegādātājiem, ņemot vērā publisko iepirkumu regulējuma prasības.

	Sistēmas lietojamība
	Lai gan e-pasūtījumu process kopumā netiek vērtēts kā pārmērīgi laikietilpīgs, lietotāji norāda uz sistēmas nepārskatāmību un atsevišķu darbību sarežģītību. Būtiskākās grūtības saistītas ar preču meklēšanu, neskaidriem aprakstiem, groza optimizāciju un atliktā groza procesu, pasūtījumu statusu izsekošanu, darījumu meklēšanu arhīvā un lietotāju lomu pārvaldību. Daļa sarežģījumu izriet no publisko iepirkumu un vispārīgo vienošanos prasībām, tomēr daļa ir novēršama ar tehniskās funkcionalitātes un lietotāja saskarnes pilnveidošanu.
	· Ja ir pieejams finansējums, ieviest lietotājiem draudzīgākus risinājumus preču meklēšanai, pasūtījumu noformēšanai un statusu pārskatīšanai.
· Izvērtēt iespēju sistēmā ieviest vienkāršus ziņošanas rīkus par nekorektiem preču aprakstiem, piegāžu trūkumiem un citām lietošanas problēmām.
· Veicot turpmākos centralizētos iepirkumus, pārskatīt vispārīgo vienošanos nosacījumus un izvērtēt, vai atsevišķas prasības nerada nesamērīgus vai nelietderīgus ierobežojumus pasūtītājiem.

	Lietotāju zināšanas un atbalsts
	VDAA nodrošina apmācības, konsultācijas, rokasgrāmatas, videopamācības un virtuālā asistenta atbalstu. 
Aptaujas dati tomēr liecina, ka daļai lietotāju nav pietiekamas izpratnes par sistēmas darbības loģiku, atsevišķu ierobežojumu nepieciešamību un publisko iepirkumu prasībām.
 Vienlaikus VDAA ne vienmēr saņem pietiekamu atgriezenisko saiti par lietotāju grūtībām.
	· Organizēt mērķgrupām pielāgotas interaktīvas apmācības, ņemot vērā e-katalogu, darījumu un lietotāju atšķirīgo raksturu.
· Regulāri apzināt lietotāju problēmjautājumus un mācību vajadzības, kā arī pēc apmācībām iegūt atgriezenisko saiti.
· Apmācībās skaidrot ne tikai sistēmas darbības, bet arī to saistību ar publisko iepirkumu principiem, konkurences prasībām un vispārīgo vienošanos nosacījumiem.

	Sistēmas attīstības priekšnosacījumi
	Auditā secināts, ka galvenie sistēmas trūkumi ir novēršami, taču būtiskākiem tehniskiem pilnveidojumiem nepieciešams finansējums. 
Finanšu ministrija ir norādījusi, ka ierobežotu resursu apstākļos tuvākajā laikā nav paredzami būtiski ieguldījumi e-katalogu sistēmas attīstībā. 
Tādēļ attīstības pasākumi prioritizējami atbilstoši to ietekmei uz lietotāju skaitu, administratīvā sloga mazināšanu, finanšu ieguvumiem un sistēmas plašāku izmantošanu.
	· Pirms būtiskiem ieguldījumiem noteikt prioritāros attīstības pasākumus un veikt to izmaksu–ieguvumu izvērtējumu.
· Primāri īstenot tādus uzlabojumus, kas palielina sistēmas lietojamību, uzlabo kvalitātes kontroli un veicina plašāku e-katalogu izmantošanu.
· Attīstības plānošanā ņemt vērā EIS e-pasūtījumu apakšsistēmas turpmāko vietu kopējā publisko iepirkumu sistēmā un tās attiecību ar dinamiskajām iepirkumu sistēmām.



Veiktais audits ļāva visaptveroši izvērtēt EIS e-pasūtījumu apakšsistēmas darbību, tās sniegto pievienoto vērtību un turpmākās attīstības iespējas. Kopumā secināms, ka EIS e-pasūtījumu apakšsistēma ir nozīmīgs instruments publiskā sektora centralizēto iepirkumu nodrošināšanā, kas veicina administratīvā sloga mazināšanu, konkurenci un efektīvāku publisko resursu izmantošanu. Vienlaikus audits identificēja pilnveidojamas jomas sistēmas pārvaldībā, lietojamībā, preču un pakalpojumu pieejamībā, kvalitātes uzraudzībā un datu izmantošanā, kuru attīstīšana ļautu pilnvērtīgāk izmantot sistēmas potenciālu. Starpresoru audita pieeja nodrošināja vienotu skatījumu uz sistēmas darbību un sniedza pamatu turpmākai koordinētai attīstībai, balstot lēmumu pieņemšanu uz audita laikā identificētajiem pilnveides virzieniem.



Finanšu ministrs								M.Kučinskis 

